《次韵徐漕案部至庐陵见访》
宋代·王庭圭

节拥朱轮下九霄，因从物外访英豪。江南正自贤徐稚，天子先应问伏滔。

试看翰林批凤尾，何如大尉饮羊羔。诸公拔剑论功业，当念萧侯转粟劳。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。